Peder Hvelplund (EL), 2025-12-04:
Tak for det, formand.
Under forhandlingerne om sundhedsreformen, som det her lovforslag er en del af udmøntningen af, var det meget vigtigt for sundhedsministeren, at man også skulle kunne stå distancen, hvis man indgik i den her aftale, når det blev svært.
Det er jeg sådan set fuldstændig enig i.
Men der kan jo også være tilfælde, hvor man kan sige, at det kan være fornuftigt ikke kun at stå distancen, men også lytte til en berettiget kritik.
Og det må man jo konstatere at der har været om det her lovforslag, i hvert fald i forhold til det rent processuelle, i forhold til at det ikke er klogt at rode sig ud i en stor konflikt med de sundhedsprofessionelle, som skal løfte den her opgave.
Derfor har man så også fundet en løsning sammen med de alment praktiserende læger.
I forhold til det substantielle i lovforslaget synes jeg faktisk, at lovforslaget er et rigtig fornuftigt skridt.
Der er jo ikke nogen tvivl om, at hele det almenmedicinske område kommer til at spille en betydelig større rolle i fremtidens sundhedsvæsen.
Det er et område, der har været overset i de reformer, der har været lavet, og derfor er det velkomment, at der bliver kastet et grundigt blik på, hvordan man kan organisere det her område fremover.
Der synes jeg at der ligger nogle rigtige skridt i forhold til det her.
For der er jo ikke nogen tvivl om, at med det stigende antal patienter, vi kommer til at se på det almene medicinske område i de kommende år og den væsentlig rolle, som området kommer til at spille, er den relationelle indsats i forhold til patienterne fuldstændig afgørende.
Det ved vi også fra undersøgelser, og det er veldokumenteret, at især de første år af den tilknytning, der er mellem patient og læge, er fuldstændig afgørende for den behandling, man kan give fremover.
Især hvis der er tale om flere samtidige sygdomme, er det fuldstændig afgørende, at der er et godt kendskab fra lægen til patienten og omvendt.
Derfor synes jeg også, at det er rigtig fornuftigt med det, man lægger op til her, i forhold til at man får lavet en differentieret honorar-struktur, som sikrer, at der i de områder, hvor man har en stor andel af behandlingskrævende borgere, bliver mulighed for at have lidt færre patienter, så det også betyder, at der kan være bedre tid til den enkelte patient.
Men det er jo ud fra et perspektiv om at mindske ulighed i sundhed rigtig fornuftigt, at man sikrer, at der bliver afsat flere ressourcer til dem, der har størst behov.
Jeg tror også på, at en stor del af hele det almenmedicinske område kan løftes af de privatpraktiserende læger.
Vi har set, at de sådan set leverer på et højt fagligt niveau, også rimeligt omkostningseffektivt, og også hvis vi ser internationalt på det.
Så jeg tror på en model, hvor vi både har de privatpraktiserende læger, men hvor vi også samtidig investerer i regionsklinikker, for regionsklinikker kan noget helt særligt, og også i forhold til de nye læger, der kommer ud og skal søge ud i det almenmedicinske område, at man kan sikre, at der er mulighed for at lave kombinationsstillinger, hvor man både kan være i en almen praksis, man kan måske også have nogle dage på et regionalt sygehus, og man kan også have mulighed for at kunne deltage i forskning.
Så jeg tror, at der kan ligge nogle store perspektiver i at kunne kombinere de to modeller for at sikre, at vi fortsat kan tiltrække læger, og at vi også skal sikre en bedre geografisk dækning.
Og derfor er jeg måske også en lille smule bekymret over, at et af de elementer, der er blevet justeret i forbindelse med den forhandling, der har været med PLO, har været regionernes mulighed for at kunne kontrollere den måde, man fakturerer på.
Men jeg synes stadig væk overordnet set, at det er rigtig fornuftigt, og jeg synes, det er fornuftigt, man har fået landet en aftale, som de praktiserende læger også kan se sig selv i.
Der er ikke nogen tvivl om, at det her er et område, vi bliver ved med at have fokus på fremover.
Det er fuldstændig afgørende, at vi kan sikre, at det almenmedicinske område kan være med til at mindske uligheden i sundhed, og at vi kan sikre en differentieret organisering, hvor vi både bruger privatpraktiserende læger, men os regionsklinikker.
Så samlet set kommer Enhedslisten til at stemme for det her lovforslag.